Turvapaikanhakijoista koituu Suomelle tänä vuonna lähes miljardin euron kulut, selviää Ilta-Sanomien tekemästä laskelmasta.

Luvut maahanmuuton kustannuksista selviävät valtion budjetista, johon on kerätty eri ministeriöiden laskelmat maahantulijoiden aiheuttamista menoista.

Ennen vuoden 2015 tulijapiikkiä kustannukset olivat 200–300 miljoonaa euroa vuodessa. Täksi vuodeksi turvapaikanhakijoiden määrän toivotaan suunnilleen puolittuvan 15 000 henkilöön, mutta kustannusten odotetaan nousevan silti yli 800 miljoonaan euroon.

Suurin yksittäinen menoerä aiheutuu turvapaikanhakijoiden vastaanottotoiminnasta, jonka määrärahaa korotettiin täydentävässä talousarvioesityksessä marraskuussa yli 200 miljoonalla eurolla yhteensä reiluun 290 miljoonaan euroon tälle vuodelle.

Summasta suurin osa menee kunnille ja järjestetyille vastaanotto- ja järjestelykeskusten perustamiseen ja ylläpitoon liittyviin kuluihin. Tämän lisäksi valtion omien vastaanottokeskusten ja Maahanmuuttoviraston ylimääräisiin menoihin kuluu yli 79 miljoonaa euroa.

Kunnille maksettavaan kotouttamisrahaan uppoaa yli 162 miljoonaa ja työ- ja elinkeinoministeriön järjestämään kotoutumiskoulutukseen reilut 60 miljoonaa euroa. Isoimpiin menoeriin kuuluvat myös vastaanottokeskusten asukkaiden saamat tuet, joihin uppoaa noin 90 miljoonaa euroa.

Lue lisää päivän Ilta-Sanomista.